CELEX: 52009XG1211(03)
Language: el
Date: 2009-11-27
Title: Σχέδιο συμπερασμάτων του Συμβουλίου, της 27ης Νοεμβρίου 2009 , σχετικά με την παιδεία για τα μέσα σε ψηφιακό περιβάλλον

11.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 301/12
            
         Σχέδιο συμπερασμάτων του Συμβουλίου της 27ης Νοεμβρίου 2009 σχετικά με την παιδεία για τα μέσα σε ψηφιακό περιβάλλον
   2009/C 301/09
   ΤΟ ΣΥΜΒΟΥΛΙΟ:
   
                
            
            
               ΕΠΙΒΕΒΑΙΩΝΕΙ την προσέγγιση πολιτικής στο θέμα αυτό που περιέχεται στα συμπεράσματά του για μια ευρωπαϊκή προσέγγιση σχετικά με την παιδεία για τα μέσα σε ψηφιακό περιβάλλον της 21/22 Μαΐου 2008 (1).
            
         
                
            
            
               ΧΑΙΡΕΤΙΖΕΙ τη σύσταση της Επιτροπής, της 20ής Αυγούστου του 2009, σχετικά με την παιδεία για τα μέσα στο ψηφιακό περιβάλλον για ανταγωνιστικότερο οπτικοακουστικό κλάδο και κλάδο περιεχομένου και για μια κοινωνία της γνώσης χωρίς αποκλεισμούς, και ιδίως:
               
                           —
                        
                        
                           την έμφαση στην ενεργό συμμετοχή της βιομηχανίας, που να περιλαμβάνει όλους τους τύπους μέσων, για την προώθηση της παιδείας για τα μέσα,
                        
                     
                           —
                        
                        
                           την αναγνώριση του ρόλου που μπορεί να παίξει το εκπαιδευτικό σύστημα για την προώθηση της παιδείας για τα μέσα -δυνατότητα πρόσβασης στα μέσα και δυνατότητα κατανόησης, κριτικής αξιολόγησης, δημιουργίας και μετάδοσης του περιεχομένου των μέσων- στα πλαίσια των στρατηγικών διά βίου μάθησης των κρατών μελών,
                        
                     
                           —
                        
                        
                           την πρόθεση της Επιτροπής να προαγάγει μεγαλύτερη συναίνεση στο θέμα της παιδείας για τα μέσα, η οποία να στηρίξει την ανάλυση και την ανταλλαγή ορθών πρακτικών μεταξύ των κρατών μελών και να αναπτύξει εργαλεία που θα βοηθήσουν τα κράτη μέλη και την Επιτροπή να αξιολογήσουν τα επίπεδα της παιδείας για τα μέσα σε όλη την Ευρώπη.
                        
                     
         ΥΠΟΓΡΑΜΜΙΖΕΙ ΕΠΙΠΛΕΟΝ ΤΙΣ ΑΚΟΛΟΥΘΕΣ ΣΚΕΨΕΙΣ
   
               —
            
            
               Κατά την προώθηση της παιδείας για τα μέσα, είναι σημαντικό να αναγνωρίσουμε ότι η ψηφιακή επανάσταση έχει προσφέρει σημαντικά οφέλη και δυνατότητες, εμπλουτίζοντας τη ζωή των ατόμων όσον αφορά την ικανότητά τους να επικοινωνούν, να μαθαίνουν και να δημιουργούν, και μετασχηματίζοντας την οργάνωση της κοινωνίας και την οικονομία. Η υπεύθυνη και με καλύτερη ενημέρωση χρήση των νέων τεχνολογιών και των νέων μέσων απαιτεί οι πολίτες να έχουν επίγνωση των κινδύνων και να σέβονται τη σχετική νομοθεσία, αλλά οι πολιτικές της παιδείας για τα μέσα θα πρέπει να αντιμετωπίζουν τα ζητήματα αυτά στο πλαίσιο ενός εν γένει θετικού μηνύματος.
            
         
               —
            
            
               Αν και είναι αληθές ότι η βιομηχανία των μέσων έχει κρίσιμο ρόλο στην προσπάθεια για την προαγωγή της παιδείας για τα μέσα, είναι σημαντικό να υπογραμμιστεί η ανεξαρτησία των μέσων και το γεγονός ότι τα κράτη μέλη έχουν διαφορετικές προσεγγίσεις για την προώθηση της ανάπτυξης βέλτιστων πρακτικών και προδιαγραφών στη βιομηχανία των μέσων, όπου η αυτορρύθμιση ή η από κοινού ρύθμιση είναι δύο μεταξύ πολλών δυνατών λύσεων. Είναι επίσης σημαντικό να λαμβάνονται υπόψη οι πολυάριθμες πρωτοβουλίες που ήδη αναπτύσσονται στον τομέα της παιδείας για τα μέσα από τη βιομηχανία των μέσων, τους πολιτιστικούς φορείς, τις μη κυβερνητικές οργανώσεις και τις εθελοντικές οργανώσεις καθώς και να προωθούνται περαιτέρω οι πρωτοβουλίες αυτές.
            
         
               —
            
            
               Κατά την προώθηση της παιδείας για τα μέσα, ιδιαίτερη προσοχή πρέπει να δοθεί στο γεγονός ότι διαφορετικές ομάδες στην κοινωνία μπορεί να έχουν διαφορετικές ανάγκες και συμπεριφορές, καθώς και διαφορετικές δυνατότητες πρόσβασης στα μέσα. Για παράδειγμα, τα παιδιά και οι νέοι έχουν συχνά τη φυσική ετοιμότητα να χρησιμοποιούν τα νέα μέσα και να αξιοποιούν τις νέες τεχνολογίες, ενώ οι ενήλικες ενδέχεται να κατέχουν μεγαλύτερη εμπειρία, βάσει της οποίας μπορούν να αντιμετωπίσουν με κριτικό πνεύμα το περιεχόμενο των μέσων. Οι στρατηγικές για τη βελτίωση της παιδείας για τα μέσα πρέπει να λαμβάνουν πλήρως υπόψη όλες αυτές τις διαφορές και να προωθούν την επικοινωνία μεταξύ διαφορετικών ομάδων και συμφερόντων της κοινωνίας. Ταυτόχρονα, τα κράτη μέλη θα πρέπει να συνεχίσουν να προωθούν και ενισχύουν τις στρατηγικές που αποσκοπούν στο να καταστούν οι τεχνολογίες ευρέως διαθέσιμες και προσβάσιμες για τους πολίτες.
            
         
               —
            
            
               Το εκπαιδευτικό σύστημα, συμπεριλαμβανομένης και της τυπικής, άτυπης και μη τυπικής μάθησης, μπορεί να διαδραματίσει σημαντικό ρόλο στην ανάπτυξη και βελτίωση της παιδείας για τα μέσα, καθώς και στη δημιουργικότητα και το δυναμικό καινοτομίας, όσον αφορά όλα τα μέλη της κοινωνίας και ιδίως τα παιδιά και τους νέους που επίσης παίζουν σημαντικό ρόλο στη διαβίβαση των δεξιοτήτων αυτών στις οικογένειές τους. Στο πλαίσιο της εκπαιδευτικής πολιτικής, υπενθυμίζεται ότι η σύσταση του Ευρωπαϊκού Κοινοβουλίου και του Συμβουλίου της 18ης Δεκεμβρίου 2006 σχετικά με τις βασικές ικανότητες για τη διά βίου μάθηση περιλαμβάνει, μεταξύ άλλων, αναφορές στην «ψηφιακή ικανότητα» και την «πολιτιστική συνείδηση και έκφραση» ως δύο βασικές ικανότητες. Τα κράτη μέλη που αναπτύσσουν την παιδεία για τα μέσα σε εκπαιδευτικό πλαίσιο θα πρέπει να δρουν εντός του πλαισίου αναφοράς που ορίζει η Σύσταση του 2006. Επιπλέον, το Πρόγραμμα διά βίου μάθησης θα μπορούσε να αποτελέσει ένα πιθανό μέσο στήριξης για την προώθηση της παιδείας για τα μέσα.
            
         
               —
            
            
               Αν και είναι αληθές ότι η παιδεία για τα μέσα είναι μια δυναμική και εξελισσόμενη έννοια και ότι η κοινή αντίληψη της έννοιας επηρεάζεται από πολιτιστικές, τεχνολογικές, βιομηχανικές και γενεακές διαφορές, είναι επίσης σαφές ότι, με την ανάπτυξη ενός παγκόσμιου διαδικτύου ως βασικού τμήματος της επικοινωνιακής υποδομής, οι πολίτες της Ευρώπης και του υπόλοιπου κόσμου όλο και περισσότερο αντιμετωπίζουν και ζουν μέσα σε ένα τοπίο μέσων με παρόμοια χαρακτηριστικά. Αυτό θα πρέπει να καθιστά δυνατή και χρήσιμη τη σταδιακή ανάπτυξη κριτηρίων για την αξιολόγηση των επιπέδων παιδείας για τα μέσα στα κράτη μέλη, όπως αφήνει να νοηθεί το άρθρο 26 της οδηγίας για τις υπηρεσίες οπτικοακουστικών μέσων, χωρίς να παραγνωρίζεται ότι τα εν λόγω κριτήρια και οι αξιολογήσεις πρέπει να αντανακλούν τις διαφορετικές προϋποθέσεις στα κράτη μέλη. Τα κράτη μέλη και η Επιτροπή καλούνται να συνεργαστούν πλήρως στο καθήκον αυτό,
            
         ΚΑΛΕΙ ΤΗΝ ΕΠΙΤΡΟΠΗ ΚΑΙ ΤΑ ΚΡΑΤΗ ΜΕΛΗ, εντός των ορίων των αντιστοίχων αρμοδιοτήτων τους, να λάβουν δεόντως υπόψη τα συμπεράσματα αυτά, επιπλέον εκείνων της 21/22 Μαΐου 2008, κατά την ανάπτυξη των πολιτικών τους περί παιδείας για τα μέσα.
   
      (1)  ΕΕ C 140 της 6.6.2008, σ. 8.